  Виталий Пронин 10-тӥ инвожое элькунысьтымы поръёс 22-тӥ ползэ Семыке люкаськылӥзы. Буббыос вазь ӵукнаысен коркаоссы азе ӝӧкъёс поттазы, пӧртэм сиён-юонъёсын соосты тырмытӥзы но вань лыктӥсьёсты куноятӥзы.Со ортче тулыс ужъёс йылпумъяськем бере, гужемез пумитаса. Гербер сямен, Семык арысь аре пӧртэм ёросъёсын радъяськылэ. Туэ ӧтчаськиз Грак ёросысь Буббы гурт.Буббыос вазь ӵукнаысен коркаоссы азе ӝӧкъёс поттазы, пӧртэм сиён-юонъёсын соосты тырмытӥзы но вань лыктӥсьёсты куноятӥзы. Пор, бигер, удмурт пӧрамъёсын тусьтыос син куспын бушаллязы. Куно пумитан гуръёсын шулдыртӥзы калык ансамбльёс. Та нуналэ котыр ласянь чузъяськиз пор кыл, кырӟан-веранъёс.Арысь аре Семык пӧртэм улосъёсысь поръёсыз огазея, туэ но делегациос Удмуртилэн уно ёросъёсысьтыз, Татарстанысь, Марий Элысь но Киров улосысь вуылӥзы. Со сяна, празднике пыриськизы вылӥ куноос. Ужрадлэн усьтӥськоназ вань люкаськемъёсты бусы ужъёс йылпумъяськемен но гужем вуэмен ӟечкылаз Удмуртилэн Тӧроезлэсь ужзэ быдэсъясь Александр Бречалов. Серемпыр со ӵектӥз поръёслы Семыксэс вазьгес ортчытъяны, вуоно аръёсы гужем ӝоггес мед вуоз шуыса. Озьы ик со пусйиз, та нуналэ элькунамы кӧня ке праздник ортче шуыса.- Яр ёросын бесерманъёс Кӧрбан каро, Красногорск ёросын «Петровское заговенье» фестиваль усьтӥське, нош арня ортчыса, удмуртъёс Можга ёросэ Гербере люкаськозы, - ивортӥз Александр Бречалов. - Вань со шулдыръяськонъёс бусы ужъёс йылпумъяськемен герӟаськемын, соос данъяло ужась муртэ.Грак ёрослэн йырыз Виктор Белов шумпотэмзэ вераз, сомында калык куное лыктӥз шуыса. Со тау кариз аспал эшъёсызлы рос-прос дасяськемзы, ӟеч мылкыд кузьмамзы понна.Ужрадэз азинтӥзы концертъёс но пӧртэм площадкаосын шудонъёс. Валтӥсь сцена вылын быгатонлыкъёссэс возьматӥзы кырӟасьёс но ансамбльёс, нош эктӥсьёс ӵошатскизы «Эн уста тавалтыш» площадкаын. Кибашлы нылкышноос пӧлын «Тыматле чачавий», нош воргоронъёс куспын «Марий патыр» ӵошатсконъёс радъяськизы. Вань мылкыд карисьёсты пор сиёнъёсты - коман мелна (табань) но подкогыльо (бадӟым пельнянь) - пӧраны дышетӥзы.  Нылпиос понна шудонъёс, вожвылъяськонъёс ортчизы. Озьы ик ужаз кибашлыослэн адӟытонзы.Нуназе калыкез куноятӥзы пӧсь ӝукен.Гужем ӟеч мед луоз, кизем юоссы мед потозы шуыса, поръёс Семык азьын вӧсяськыны ветло. Туэ но 9-тӥ инвожое инкуазь инмаръёслы оскисьёс ветлӥзы Кумылташе (вӧсяськонэ). Пусйыны кулэ: та фин-угор калык кӧняез ке черкын вӧсяське, кӧняез ке - вӧсь лудъёсын. Буббыос, пе, чукындриськемын, нош бускель Пор Вожойын язычникъёс уло. Соин вӧсяськон Пор Вожойын ортчиз.  Со нуналэ ик Буббыысь культурая юртын «Ял умбалне мужыр йўксє» («Гурт вадьсын кык юсьёс») фильм возьматӥзы, нош Гракысь культурая «Лидер» дворец азьын дискотека - «Самырык кас» - ортчиз. Вань лыктэмъёсыз шулдыртӥз Марий Элысь ӧтем куно - егит кырӟась Марина Садова.Туэ Семыклэсь пуссэ Пичи Пурга ёросэ сётӥзы. Озьыен, вуоно арын поръёслэн элькун праздниксы отын радъяськоз. Елена Рябина Туспуктӥз А. Горбунов    